Cold Storage Company Yeku Marondera Yotadza Kuvhurwa Sekuda kwaVaMugabe Nekushaya Mari
Vamwe vakuru veZanu-PF kuChinhoyi nekuBulawayo vanonzi havasi kufara nekuvhurwa kweCSC yekuMarondera iyi.
Cold Storage Company yekuMarondera yakundikana kuti ivhurwe sezvanga zvanzi zviitwe nemutungamiri wenyika, VaRobert Mugabe. VaMugabe vakaudza gurukota rezvehupfumi, VaHerbert Murerwa, pamwe negurukota rezvekurima, VaJoseph Made, kuti CSC iyi inotofanira kuti ivhurwe musi wa 31 Zvita. Kusavhurwa kwenzvimbo inourayirwa mombe iyi, kunonzi nevamwe vakuru vemuhurumende kwapa kuti VaMugabe vapupire nehasha. Nyanzvi munyaya dzezve matongerwo enyika dzinoti VaMugabe vari kufunga kuti vangangowane rutsigiro kubva kuvanhu vemudunhu reMashonaland East, kana kambani iyi ikavhurwa. Mashonaland East neHarare ndiwo matunhu makuru maviri chete eZanu-PF, pagumi aripo, asina kubuda pachena kuti anotsigira here kana kuti kwete, hurongwa hwekuti bumbiro remitemo rivandudzwe, kuitira kuti VaMugabe vatonge kusvika muna 2010, poregwa kuitwa sarudzo muna 2008. Asi nyaya dzemari uye kushomeka kwemombe ndidzo dzinonzi dzanetsa kuti mavhiri akambani iyi atange kutenderera zvakare.. VaMurerwa vanonzi vakwanisa kuunganidza madhora mamiriyoni gumi chete. Asi mukuru weCSC yekuMarondera, VaWillard Zvaita, vanoti panotodiwa mari inosvika mabhiriyoni mashanu emadhora kana kuti $5 billion yekutangisa basa chete, pasingaverengwi imwe mari inozodiwa kuti basa rirambe richienderera mberi. Zvinhu zvanyanyoipa sezvo VaMurerwa nemutevedzeri wemutungamiri wenyika, Amai Joyce Mujuru, vakati gavhuna weRBZ, VaGideon Gono, havafanire kudhinda mari vachipa makambani ehurumende anenge ari mumadhaka. Izvi zvabva zvapa kuti tsime remari ripwe kunyange hazvo VaMugabe vari kuramba vakaomesa gotsi panyaya yekuti CSC ivhurwe. Doctor Godfrey Kanyenze mutungamira Labour and Economic Development Research Institute vanoti zviri kuda kuitwa naVaMugabe hazvinei nezvehupfumi asi kuti vari kuda kufadza vakuru veZanu-PF muMashonaland East. Dzimwe nhau kubva kuStudio 7...